Il-mużika hija industrija infinita, dejjem joħorġu kanzunetti ġodda, jirfinaw, uħud minnhom jagħmlu ħoss, filwaqt li oħrajn ftit inqas. Iżidu l-popolarità tal-kantanti u naturalment irendu ħafna flus u fuq kollox iservu ta' widna biex ipaxxu lil min ifittixhom. F'Malta dan l-aħħar dan it-talent qed jispikka aktar minn qabel. Għall-intervista tal-lum, tkellimt ma' kantant li ħajtu jaqsamha bejn Malta u l-Ingilterra. Isostni li ma jistax jimmaġina ħajtu mingħajr il-mużika, u lanqas irid. Qed nirreferi għal kantant u kantawtur Joe Muscat, għalkemm magħruf aktar bħala Joe Roscoe. Għandu tlieta u għoxrin sena, single u minn dejjem kien joqgħod ix-Xemxija. Jaħdem bħala kantant u sound engineer u bħala passatempi għandu s-surfing, u għamel ħafna żmien jipprattika l-ġinnastika. Apparti minn hekk jilgħab il-futbol u jmur il-gym. Joe Roscoe bħalissa qed idoqq biss bħala solo artist. Ġieli jagħmel jamming sessions ma' mużiċisti oħrajn, imma peress li jinżel u jitla' minn Malta għall-Ingilterra mhux dejjem ikun jista'. Ta' min jgħid li l-istage name tiegħu Joe Roscoe ġie min-naħa tal-familja t'ommu. Il-bużnannu tiegħu kien kunjomu Roscoe, u lil Joe dan l-isem tant laqtu li llum qed jużah bħala stage name fix-xena tal-kant. Passjoni li kibret aktar meta beda jdoqq il-kitarra u jikteb id-diski Joe Roscoe ilu fix-xena tal-mużika f'Malta mis-sena 2012, proprju meta kien ħareġ l-ewwel diska, How I feel about you, u fix-xena tal-kant fl-Ingilterra beda fis-sena 2014. Dik is-sena hija proprju l-istess sena meta kien tela' Manchester biex jistudja s-sound engineering. "Tħajjart nidħol f'din il-linja għax minn dejjem kelli passjoni għall-kant, però meta bdejt indoqq il-kitarra u nikteb id-diski din il-passjoni kibret ħafna iktar," beda jgħidli Joe. Fil-bidu tal-karriera mużikali tiegħu, Joe iktar kien intefa' fuq stil acoustic u folk li huwa stil iktar sempliċi, produzzjoni minima, bħad-diski How I feel about you u Side by Side, però issa qiegħed idaħħal ftit iktar element ta' produzzjoni fid-diski, u l-blues u l-pop qegħdin jibdew iħallu effett fuq id-diski li qed joħroġ. Iż-żewġ diski tiegħu How I feel about you u Side by Side telgħu fil-quċċata tal-klassifika Maltija u rebbħuh it-titlu 'Malta's Best Newcomer 2013' fil-Bay Music Awards. "Iktar ma għadda ż-żmien, iktar kelli esperjenzi u iktar kelli fuq xiex nikteb. Diffiċli tikteb diska jekk għadek ma għaddejtx minn l-affarijiet li qed tikteb fuqhom," sostna miegħi. Meta Joe sab ruħu l-Ingilterra kellu opportunità sabiex javvanza fil-karriera mużikali tiegħu. Fil-fatt waħda mill-ikbar differenzi li għamel f'ħajtu fl-Ingilterra kien li tgħallem kif jipproduċi d-diski tiegħu aħjar u bi kwalità aqwa. "Dan jgħin ħafna, għax meta nipproduċi jien stess, id-diski dejjem joħorġu kif inkun irridhom bejn wieħed u ieħor. Dawn id-diski ndaqqu fuq diversi stazzjonijiet fl-Ingilterra, inkluż il-BBC Radio," sostna miegħi. Jagħmel il-busking l-Ingilterra u anke Malta Kont naf ukoll li fl-Ingilterra Joe kien jagħmel il-busking ġewwa ċ-ċentru ta' Manchester darbtejn fil-ġimgħa. Ħallejt f'idejh sabiex jelabora aktar dwar dan il-fatt, meta ħafna normalment jassoċċjaw il-busking ma' xi ħadd fqir jew li m'għandux fejn jgħix, iżda l-verità hija differenti minn dan il-ħsieb. "B'wiċċi minn quddiem ngħid li l-busking għeni biex inkun iktar kunfidenti meta ndoqq. Għamilt ħafna ħbieb u kuntatti permezz tal-busking u mmur tajjeb ħafna man-nies meta nkun qiegħed indoqq fit-toroq". Għall-benefiċċju tal-qarrejja, il-busking huwa mezz ta' kif artist jkun jista' juri dak kollu li jkun qed jaħdem fuqu, u jieħu opinjoni onesta bil-mod ta' kif jilqawh u jirreaġixxu n-nies, billi jew jibqgħu għaddejjin, jew jieqfu jisimgħu u forsi jħallu xi ħaga tal-flus bħala ringrazzjament u ġieli jħallsu biex jixtru album. "Sfortunatament, ikun hemm xi nies li jista' jkun jassoċjaw il-busking mal-faqar, però kompletament mhux il-każ. Naħseb li jkun hemm nies li sempliċiment joħorġu biex jaqilgħu xi ħaġa tal-flus, però fil-każ tiegħi mhux hekk għax kull lira li naqla', tmur bħala investiment fil-mużika tiegħi," sostna miegħi. Mhux hekk biss, talli dan l-aħħar waqt li kien jinsab hawn Malta, Joe Roscoe għamel xi ftit tal-busking fil-Belt Valletta. B'hekk tkellimt miegħu dwar l-arranġamenti meħtieġa li kellu bżonn għal hawn Malta u kif jikkomparah ma' dawk fl-Ingilterra. "Bħala permessi, dawn inqatgħu fis-sena 2012, iżda kelli ninforma ruħi fuq dan u infatti ċempilt biex nikkonferma li tista' toħroġ iddoqq bla permess. Bħala busking, il-Belt huwa tajjeb ħafna u jikkompara ma' barra. Kelli l-istess reazzjoni l-Belt bħalma jkolli l-Ingilterra," ikkonfermali Joe. Kemm dam l-Ingilterra ħareġ tliet kanzunetti oħra: Home Is Where Your Heart Is, Big Move u Figure This Out. Fi kliemu stess, Joe Roscoe qalli li naturalment isibha aktar faċli biex joħroġ diska hawn Malta u tindaqq fuq ir-radju. "Dan permezz tal-kuntatti li għamilt fl-industija hawn Malta s'issa. Il-kuntatti barra f'dan il-qasam qed jiżdiedu l-ħin kollu, bħalissa qed ingawdi naqra radio play fuq BBC Radio". Il-mużika tiegħu mqassma madwar Malta u l-Ingilterra Tkellimt miegħu wkoll dwar il-perjodi tiegħu f'Malta. Fil-fatt ikkonfermali li matul is-sena ikun jista' jerġa' lura Malta fil-Milied u fis-Sajf. Dan iż-żmien jużah tajjeb biex jispiċċa diski, li jkun beda l-Ingilterra, fl-istudjo hawn Malta. "Apparti minn hekk, fis-Sajf norganizza minn tnejn sa ħames live performances fil-ġimgħa. Bħala live performances apparti busking, iktar issib hawn Malta peress li tkun tista' tmur tkellem is-sid tal-bars/cafes stess. L-Ingilterra, għal ħafna performances, tkun trid tkellem u tikkuntattja promoters li jieħdu hsieb l-entertainment tal-postijiet biex iddoqq, allura ftit iktar diffiċli," infurmani. Mistoqsi xi jdejqu fil-ħajja b'mod ġenerali, Joe Roscoe stqarr miegħi li meta jkun l-Ingilterra, jiddejjaq li ma jkunx jista jmur surfing bħal hawn Malta. "Ix-xita ddejjaqni ħafna wkoll, l-iktar għax ma nkunx nista' noħroġ indoqq fit-toroq," stqarr miegħi. Ridt inkun naf jekk ħajja ta' mużiċist bħalu hijiex ħajja faċli, jew diffiċli, u l-fatt li jdoqq mhux biss Malta iżda l-Ingilterra wkoll jaħsibx li huwa ta' vantaġġ fuqu aktar minn kantanti oħra. "Diffiċli ħafna u iktar diffiċli minn qatt qabel. Avolja hemm iktar aċċess għad-diski minn fuq l-internet, hemm ħafna iktar kompetizzjoni u mużika aċċessibbli li tagħmilha diffiċli biex inti tidher. Apparti minn hekk m'hemmx daqshekk flus involuti fil-bejgħ tad-diski dan iż-żmien, jigifieri l-live performances tiddependi ħafna fuqhom biex il-karriera tibqa' sostennibli. Il-ftit mużiċisti li jirnexxu fuq skala globali huma dawk li jagħmlu ħafna flus, però hemm ħafna iktar nies li ma għamlux dak is-suċċess," elabora miegħi. Fatt kurjuż dwar Joe Roscoe huwa li għalkemm ikanta quddiem udjenzi kbar ta' nies, għandu karattu mistħi ħafna. Naturalment staqsejtu kif jirnexxilu jegħleb il-mistħija waqt mumenti mużikali. "Jiddependi l-mument, għax ġieli nkun mistħi u ġieli le. Però fil-bidu tal-karriera kont ħafna iktar mistħi, speċjalment meta nitla' fuq il-palk. Issa li drajt, u wara li daqqejt bejn 450-500 darba, inħossni ħafna iktar komdu quddiem in-nies u naħseb li għeni ħafna l-busking," ikkonferma miegħi. Finalment, Joe Roscoe elabora miegħi li bħalissa l-iskop hu biex ikompli jikteb aktar kanzunetti, u fil-fatt matul iż-żmien tal-Milied li għadda kien qiegħed jaħdem fuq żewġ diski fl-istudjo. "Apparti minn hekk naħseb li l-ħsibijiet li għandi f'moħħi huma biex inkompli dak li qed nagħmel, b'iktar ħeġġa, passjoni u ma naqtax qalbi sakemm nasal fid-destinazzjoni li nixtieq," temm jgħidli.